FOTO: www.facebook.com/pages/Kövér-László

Laszlo Kover a notat că membrii naţiunii maghiare, divizaţi prin Tratatul de la Trianon, au dreptul de a trăi într-o singură entitate, în cadrul Uniunii Europene, anunță Mediafax.

"Există diverse forme de autonomie în Uniunea Europeană care oferă posibilitatea unei autodeterminări", a explicat preşedintele Parlamentului ungar, oferind exemplul suedezilor din Finlanda, al finlandezilor din Suedia, al bascilor şi catalanilor.

Kover a amintit că premierul Viktor Orban a vorbit de mai multe ori despre existenţa "problemei maghiare" la nivel european, explicând că primul-ministru vrea să semnaleze intenţia Guvernului de la Budapesta de a pune un accent mai mare pe acest subiect la nivel internaţional.

"Acest lucru necesită o situaţie economică adecvată în Ungaria, iar foarte multe depind şi de disponibilitatea liderilor comunităţilor maghiare de a trata cu seriozitate obiectivele strategice", a insistat Laszlo Kover.

"Maghiarii din Transilvania au nevoie de mai multă susţinere din partea liderilor locali, dar şi din partea liderilor politici ungari", a subliniat oficialul ungar.

Laszlo Kover a făcut aceste declaraţii cu ocazia inaugurării unui centru cultural maghiar, cumpărat şi restaurat de postul Duna TV, în localitatea Rimetea (judeţul Alba).